Comisia Europeană dă România și alte șase state membre în judecată la Curtea de Justiție din cauza poluării excesive.

În cazul nostru, decizia Comisiei vine după ce România a eșuat în respectarea normelor europene privind limitele de poluare atmosferică și pe cele referitoare la omologarea autovehiculelor.

O problemă acută se înregistrează constant în București, situație menționată în comunicatul Comisiei Europene.

Astfel, în capitală, nivelurile de particule în suspensie PM10, un praf extrem de fin, au depășit valorile-limită stabilite în legislația UE privind calitatea aerului înconjurător.

Acest tip de poluare trebuia redus încă din 2005.

Particulele în suspensie sunt prezente mai ales în emisiile generate de industrie, de încălzirea locuințelor, de trafic și de agricultură.

Comisia explică deschiderea procesului împotriva a 6 state membre prin neprezentarea de către acestea a unor măsuri credibile, eficace și la timp pentru a reduce poluarea în cadrul limitelor convenite și cât mai curând posibil, așa cum impune legislația Uniunii.